## Mazón: “Agilitzem l’autorització de la subestació elèctrica de la gigafactoria de Sagunt per a continuar avançant en este projecte estratègic per a la Comunitat”

*** Subratlla el compromís de la Generalitat per a accelerar “tots els tràmits administratius” amb la finalitat que la planta estiga en funcionament “com més prompte millor per a situar la Comunitat com a referent en mobilitat i innovació”
* Remarca que la subestació és vital per a proveir el consum elèctric de la futura planta de bateries “amb totals garanties” i assenyala que totes les infraestructures elèctriques lligades a esta suposaran una inversió pròxima a 62 milions d’euros, cosa “que dinamitzarà l’economia regional”
* Fa valdre la gigafactoria per a impulsar el desenrotllament econòmic i social del nostre territori, així com l’atracció de talent amb projectes com el Battery Campus, que potenciarà la investigació i la formació en este camp**

**València.**

El president de la Generalitat, Carlos Mazón, ha subratllat “el compromís del Consell per a agilitzar la tramitació administrativa de la subestació elèctrica per a la gigafactoria de Sagunt”, al mateix temps que ha assenyalat que les obres de construcció s’han iniciat, “complint així amb els terminis estipulats per a estar operativa en 2026”.

El mes d’octubre passat la Direcció General d’Energia i Mines va atorgar l’autorització administrativa prèvia i de construcció del parc elèctric de 220 kV de la subestació elèctrica, ST Saguntum, l’objectiu essencial de la qual és garantir el subministrament elèctric de la futura gigafactoria de bateries en Parc Sagunt II.

A este tràmit se suma l’autorització en novembre de les línies elèctriques d’alimentació de 220 kV del mateix parc, que connectaran la subestació amb la xarxa de transport de 220 kV existent.

En este sentit, el president ha destacat l’esforç de la Generalitat per a dur a terme tota la tramitació administrativa, complint amb les dates establides, i poder així iniciar les obres de construcció d’esta infraestructura, que desenrotlla Red Eléctrica, “malgrat els efectes provocats per la riuada en la xarxa de transport elèctric de la província de València”.

Carlos Mazón ha assenyalat que la posada en marxa de la subestació “és determinant per a proveir amb totals garanties les necessitats elèctriques de la futura gigafactoria”, i ha manifestat que l’inici de la seua construcció “suposa un pas important per a l’avanç d’este projecte. Per al cap del Consell “totes les institucions implicades estem treballant perquè este projecte estratègic entre en funcionament al més prompte possible per a situar la Comunitat com a referent en mobilitat, vehicle elèctric, innovació i la descarbonització en el sector de l’automoció”.

Cal destacar que la subestació s’ha projectat tenint en previsió la seua ampliació per a futurs nous consumidors i necessitats, i d’esta manera millorarà els nivells de seguretat i fiabilitat en la xarxa emmallada de transport elèctric i, al mateix temps, donarà suport a la xarxa de distribució elèctrica de l’entorn.

**Subestació de Saguntum**

Cal assenyalar que l’ST Saguntum 400/220 kV compta amb una part relativa al parc de 220 kV, que és la que ha autoritzat la Generalitat per ser de la seua competència, i una altra de 400 kV, l’autorització de la qual depén del Ministeri de Transició Ecològica i el Repte Demogràfic.

En este sentit, Carlos Mazón ha destacat que Red Eléctrica invertirà al voltant de 62 milions d’euros en les infraestructures lligades a la nova subestació de Saguntum i possibilitarà el subministrament elèctric a les noves necessitats industrials associades, per a “contribuir a impulsar el desenrotllament econòmic de la Comunitat Valenciana”, ha insistit el president.

**Battery Campus**

De la mateixa manera, Mazón ha posat en relleu l’autorització del Consell el 23 de desembre passat per a la tramitació del contracte administratiu de redacció del projecte i execució de les obres del Campus Battery a Sagunt, l’import de licitació del qual ascendix a 34,9 milions d’euros.

“Un projecte fonamental -ha apuntat el president- per a potenciar la investigació i la innovació en este camp, al mateix temps que promourà l’atracció de talent i la formació, i impulsarà la creació d’ocupació”.

Fecha: 29/12/2024